Boererate vir persoonlike versorging - Solidariteit WêreldSolidariteit Wêreld
Boererate vir persoonlike versorging
Skoonheid is deel van elke vrou se lewensreis en dit is belangrik dat 'n vrou gemaklik met haarself en haar skoonheid voel. Hier is 'n paar boererate om jou te help om die somer op jou beste te lyk. Gebruik rate op eie risiko.
Om jou naels sterk te maak kan jy 3-4 druppels Formalien (by apteke te koop) in jou naellak gooi en jou naels daarmee verf.
Indien jy sukkel met geel naels kan jy jou naels met suurlemoensap vryf om dit weer mooi wit te kry.
Bio-Oil is 'n vreeslike goeie voedingsmiddel vir jou naels. Vryf jou naelvelletjies daagliks in vir gesonde naels.
Om te verhinder dat jou naels breek, kan jy 1 eetlepel koeksoda in 'n koppie warm water gooi en jou naels vir 15 minute daarin week. Droog dit dan af en vryf olyf olie in.
Maak vir jou 'n gesigmasker met 1 goedgeklopte eiergeel en 1 eetlepel asyn. Smeer dit aan jou gesig en los dit vir 10 minute aan. Spoel dit dan met louwarmwater af. Gebruik die masker 1 maal 'n week om plooie weg te hou en die vel mooi glad te maak.
Indien jy jou vel net 'n verfrissende hupstoot wil gee, is dié gesigmasker net vir jou. Meng 10 ml heuning, 2 eetlepels olyfolie, 5 druppels vitamiene E olie en 5 ml mieliemeel goed saam en smeer aan jou gesig en nek. Lê en ontspan vir 15 minute waarna jy die mengsel met louwarmwater afwas.
As jy sukkel met 'n velaandoening, meng gelyke dele heuning en kaneel en wend 'n bietjie, elke aand voor jy gaan slaap, aan die geaffekteerde dele.
As jou hakskene of voete seer is, wend olyf- of kookolie aan jou skurwe hakskene die aand voordat jy hulle skuur.
Vir gebarste hakskene, week jou voete net voor jy gaan slaap vir 'n hele rukkie in warm water met 'n handvol growwe sout in. Maak jou voete liggies droog met 'n handdoek en smeer 'n dik laag vaseline oor. Trek 'n plastieksakkie bo-oor elke voet met 'n paar sokkies bo-oor die sakkies en slaap daarmee.
Om ingroei toonnaels te voorkom is dit belangrik om nie jou naels te kort te sny nie. Indien jy reeds 'n ingroei toonnael het, neem 'n plat naelvyltjie en vyl die nael so dun as moontlik sonder om dit dwarsdeur te vyl. Sit staaldruppels op en maak die nael toe met 'n stukkie watte. Herhaal dit totdat die nael mooi begin uitgroei.
Bron: Boererate & Verbruikers-wenke
http://www.puk.ac.za/opencms/export/PUK/html/fakulteite/natuur/sesd/Boererate_x_Verbruikers-wenke.pdf